13.12.2022
SK
Úradný vestník Európskej únie
L 319/55
(4)
Škodca Phytophthora ramorum (izoláty EÚ) Werres, De Cock & Man in ’t Veld bol zaradený do zoznamu v častiach D a J prílohy IV k vykonávaciemu nariadeniu (EÚ) 2019/2072, pokiaľ ide o množiteľský materiál okrasných rastlín a množiteľský materiál ovocných drevín a ovocné dreviny určené na výrobu ovocia, pretože spĺňa požiadavky na zaradenie do zoznamu ako RNKŠ.
Preto je odôvodnené uvedeného škodcu zaradiť do zoznamu v prílohe k smernici 93/49/EHS a v prílohe II k vykonávacej smernici 2014/98/EÚ.
(5)
Takisto je nevyhnutné do vykonávacej smernice 2014/98/EÚ zahrnúť opatrenia proti výskytu Phytophthora ramorum (izoláty EÚ) Werres, De Cock & Man in ’t Veld na určitých rastlinách určených na výsadbu používaných ako množiteľský materiál ovocných drevín a na ovocných drevinách určených na výrobu ovocia.
(6)
Škodca Candidatus Phytoplasma australiense Davis et al. bol zaradený do zoznamu ako karanténny škodca Únie v prílohe II k vykonávaciemu nariadeniu (EÚ) 2019/2072 a vypustený zo zoznamu RNKŠ prílohy IV k uvedenému nariadeniu.
Uvedený škodca by sa preto mal vypustiť zo zoznamu RNKŠ prílohy I k vykonávacej smernici 2014/98/EÚ a z prílohy IV k uvedenej smernici, pokiaľ ide o množiteľský materiál ovocných drevín a ovocné dreviny určené na výrobu ovocia Fragaria L.
(7)
Vo vykonávacej smernici 2014/98/EÚ sa stanovuje požiadavka, že predzákladný, základný, certifikovaný materiál a materiál Conformitas Agraria Communitatis (ďalej len „CAC“) musia byť pri vizuálnej prehliadke zariadení, polí a pozemkov bez výskytu RNKŠ, ktorí sú uvedení v prílohách I a II k uvedenej smernici a na ktorých sa vzťahujú požiadavky stanovené v prílohe IV, pokiaľ ide o dotknutý rod alebo druh.
(8)
S cieľom zaistiť konzistentnosť s vykonávacím nariadením (EÚ) 2019/2072, pokiaľ ide o oblasti zriadené ako oblasti bez výskytu škodcov, výnimka z požiadavky na vizuálnu prehliadku, odber vzoriek a testovanie predzákladného, základného, certifikovaného materiálu a CAC materiálu by sa mala zaviesť aj vo vykonávacej smernici 2014/98/EÚ.
(9)
Vykonávacím rozhodnutím Komisie (EÚ) 2017/925 (7) sa niektorým členským štátom dočasne povoľuje certifikovať predzákladný materiál určitých druhov ovocných drevín z produkcie na otvorenom poli, ktoré nie je zabezpečené proti hmyzu.
Platnosť povolenia, ktoré bolo v tejto súvislosti udelené Francúzsku, uplynula 31. decembra 2018.
Časť „Požiadavky týkajúce sa výrobnej prevádzky, miesta výroby alebo oblasti“ v oddiele 4 prílohy IV k vykonávacej smernici 2014/98/EÚ v súvislosti s predzákladným materiálom Cydonia oblonga Mill. by sa preto mala vypustiť, aby sa zohľadnilo uplynutie platnosti uvedeného povolenia.
(10)
Od prijatia vykonávacej smernice 2014/98/EÚ skúsenosti členských štátov naznačujú, že opatrenia proti Candidatus Phytoplasma pyri Seemüller & Schneider na vylúčenie celých dávok množiteľského materiálu ovocných drevín a ovocných drevín z obehu po zistení symptomatického množiteľského materiálu a ovocných drevín vo výrobnej prevádzke sú vzhľadom na príslušné rastlinolekárske riziko neprimerané.
S cieľom zaistiť konzistentnosť s revidovanými opatreniami na riadenie rizík proti Candidatus Phytoplasma pyri Seemüller & Schneider vo vykonávacom nariadení (EÚ) 2019/2072 by sa vykonávacia smernica 2014/98/EÚ mala zmeniť.
Všetok symptomatický množiteľský materiál a všetky symptomatické ovocné dreviny by sa mali odstrániť a ihneď zničiť.
(11)
V súlade s článkom 32 vykonávacej smernice 2014/98/EÚ môžu členské štáty až do 31. decembra 2022 povoliť, aby sa na ich území uvádzal do obehu množiteľský materiál a ovocné dreviny vyprodukované z predzákladných, základných a certifikovaných materských rastlín alebo materiálu CAC, ktoré existovali do 1. januára 2017, a to dokonca aj vtedy, ak daný materiál alebo dané ovocné dreviny nespĺňajú požiadavky uvedenej vykonávacej smernice.
Zo skúseností členských štátov s vykonávaním právnych predpisov vyplýva, že rozsah certifikačnej schémy Únie pre množiteľský materiál a ovocné dreviny sa nevzťahuje na certifikáciu semien a semenáčikov.
Súčasné prechodné opatrenia by sa preto mali naďalej uplatňovať len na produkciu semien a semenáčikov z dôvodu času potrebného na prispôsobenie sa týchto materiálov požiadavkám uvedenej smernice.
S cieľom zabrániť narušeniu akéhokoľvek obchodu s danými materiálmi by sa tento dátum mal predĺžiť do 31. decembra 2029.
(7) Vykonávacie rozhodnutie Komisie (EÚ) 2017/925 z 29. mája 2017, ktorým sa určitým členským štátom dočasne povoľuje certifikovať predzákladný materiál určitých druhov ovocných drevín z produkcie na poli, ktoré nie je zabezpečené proti hmyzu, a ktorým sa zrušuje vykonávacie rozhodnutie (EÚ) 2017/167 (Ú. v.
EÚ L 140, 31.5.2017, s. 7).